Kommunelegen i Odda Steinar Jacobsen mener kuttplanene ved sykehuset i praksis er en nedlegging av sykehuset.

Helse Fonna som eier Odda sjukehus vedtok på onsdag Plan somatikk. Planen strekker seg frem til 2020 og inneholder blant annet store kutt for sykehuset i Odda.

Helse Fonna vurderer blant annet å nedklassifisere den forsterkede fødestuen på sykehuset til jordmorstyrt fødestue. Det betyr at den gynekologiske ekspertisen forsvinner.

I tillegg skal de akuttmedisinske og kirurgiske tjenestene reduseres slik at det ikke lenger vil være kirurgisk døgnberedskap på sykehuset. Også de planlagte operasjonene blir redusert.

– Jeg støtter påstanden om at Helse Fonna har vedtatt en plan frem mot 2020, som i praksis vil være en nedlegging av Odda sjukehus, sier kommunelege Steinar Jacobsen til Hardanger Folkeblad i dag.

Ordfører i Odda Gard Folkvord går langt i å støtte påstanden.

– Disse kuttene vil være alvorlige. Sykehuset tømmes for viktige funksjoner. Et sykehus uten kirurgisk døgnberedskap er ikke lenger et sykehus, sier Folkvord til NRK Hordaland.

Ordføreren rykter for konsekvensene hvis sykehuset mister deler av tilbudet.

– Sykehuset er viktig fordi Odda ligger der det ligger. Det er to timer til Haugesund som er nærmeste sykehus. Vi må ha et minimum av beredskap slik at vi er like trygge her som andre steder i fylket, sier Folkvord.